Illum il-Kummissjoni Ewropea kkonkludiet taħditiet esploratorji ma' BioNTech-Pfizer biex jinxtara vaċċin potenzjali kontra l-COVID-19. BioNTech-Pfizer hija s-sitt kumpanija li l-Kummissjoni kkonkludiet taħditiet magħha, wara Sanofi-GSK, Johnson & Johnson, CureVac u Moderna, li t-taħditiet magħhom ġew konklużi fil-31 ta' Lulju, fit-13 ta' Awwissu, fit-18 ta' Awwissu u fl-24 ta' Awwissu rispettivament. L-ewwel kuntratt, iffirmat ma' AstraZeneca, daħal fis-seħħ fis-27 ta' Awwissu. Bil-kuntratt previst ma' BioNTech-Pfizer, l-Istati Membri kollha tal-UE jkunu jistgħu jixtru l-vaċċin, kif ukoll jagħtuh b'donazzjoni lil pajjiżi b'introjtu aktar baxx u medju jew jiddiriġuh mill-ġdid lejn pajjiżi Ewropej. Hu antiċipat li l-Kummissjoni se jkollha stabbilit qafas kuntrattwali għax-xiri inizjali ta' 200 miljun doża f'isem l-Istati Membri kollha tal-UE, kif ukoll l-għażla li tixtri 100 miljun doża oħra, li għandhom jiġu fornuti ladarba jkun hemm prova li l-vaċċin huwa sikur u effettiv kontra l-COVID-19. Il-President tal-Kummissjoni Ewropea, Ursula von der Leyen, qalet: “Kuntenta nħabbar li kkonkludejna taħditiet ma' BioNTech-Pfizer għal xiri inizjali ta' 200 miljun doża ta' vaċċini futuri tal-coronavirus. Din hija s-sitt kumpanija farmaċewtika li kkonkludejna taħditiet jew iffirmajna ftehim magħha għal vaċċini potenzjali. Dan sar fi żmien rekord. Il-possibbiltà li niżviluppaw u nimplimentaw vaċċin sikur u effettiv qatt ma kienet ogħla, kemm għall-Ewropej kontinentali, kif ukoll għall-bqija tad-dinja. Biex negħlbu l-coronavirus fi kwalunkwe post fid-dinja, irridu negħlbuh kullimkien.” Stella Kyriakides, il-Kummissarju għas-Saħħa u s-Sikurezza Alimentari, qalet: “It-taħditiet finali tal-lum ma' BioNTech-Pfizer huma pass importanti ieħor fl-isforzi tagħna biex nibnu portafoll sod u varjat ta' vaċċini kandidati. Dan kien l-objettiv tal-Istrateġija tal-UE għall-Vaċċini u dan qed inwettquh. Aħna ottimisti li fost dawn il-kandidati se jkun hemm vaċċin sikur u effettiv kontra l-COVID-19 li se jgħinna negħlbu din il-pandemija.” BioNTech hija kumpanija bbażata fil-Ġermanja li taħdem flimkien mal-kumpanija Pfizer li hija bbażata fl-Istati Uniti biex tiżviluppa vaċċin ġdid ibbażat fuq l-RNA messaġġier (mRNA). L-mRNA għandu rwol fundamentali fil-bijoloġija tal-bniedem, billi jittrasferixxi l-istruzzjonijiet li jidderieġu ċ-ċelloli fil-ġisem biex joħolqu proteini li jipprevjenu jew jiġġieldu l-mard. It-taħditiet esploratorji konklużi llum huma maħsuba li jwasslu għal Ftehim Antiċipat ta' Xiri ffinanzjat bl-Istrument għall-Appoġġ ta' Emerġenza, li jinkludi fondi apposta biex jinħoloq portafoll ta' vaċċini potenzjali bi profili differenti u magħmulin minn kumpaniji differenti. Kuntest Il-konklużjoni tal-lum tat-taħditiet esploratorji ma' BioNTech u Pfizer hi pass importanti lejn il-konklużjoni ta' Ftehim Antiċipat ta' Xiri, u speċjalment biex titwettaq l-Istrateġija Ewropea għall-Vaċċini, li l-Kummissjoni adottat fis-17 ta' Ġunju 2020. Din l-Istrateġija għandha l-għan li tiżgura li ċ-ċittadini Ewropej kollha jkollhom vaċċini ta' kwalità għolja, sikuri, effettivi u affordabbli fi żmien 12 sa 18-il xahar. Biex tagħmel dan, u flimkien mal-Istati Membri, il-Kummissjoni qed tasal għal Ftehimiet ta' Xiri Antiċipat ma' produtturi tal-vaċċini li jirriżervaw jew jagħtu d-dritt lill-Istati Membri li jixtru numru speċifiku ta' dożi ta' vaċċini b'ċertu prezz, malli vaċċin isir disponibbli. Il-Kummissjoni Ewropea hi impenjata wkoll li tiżgura li kull min jeħtieġ vaċċin, ikollu aċċess għalih, ikun fejn ikun fid-dinja. Ħadd mhu sikur jekk ma jkunx sikur kulħadd. Huwa għalhekk li mill-4 ta' Mejju 2020 sal-lum ġabret madwar €16-il biljun permezz tar-Rispons Globali għall-Coronavirus, l-azzjoni dinjija għall-aċċess universali għal testijiet, trattamenti u vaċċini kontra l-coronavirus u għall-irkupru dinji. Għal aktar informazzjoni L-Istrateġija tal-UE għall-Vaċċini Ir-Rispons tal-UE għall-Coronavirus